ประกาศอธิบดีกรมสรรพากร

(ฉบับที่ 13)

เรื่อง กำหนดหลักเกณฑ์ วิธีการ และเงื่อนไขการลดอัตราภาษีเงินได้ ยกเว้นภาษีเงินได้

และยกเว้นภาษีธุรกิจเฉพาะของศูนย์กลางธุรกิจระหว่างประเทศ

 อาศัยอำนาจตามความในมาตรา ๓ มาตรา ๖ มาตรา 10 มาตรา 13 มาตรา 16 มาตรา 17 และมาตรา 18 แห่งพระราชกฤษฎีกาออกตามความในประมวลรัษฎากร ว่าด้วยการลดอัตรา
และยกเว้นรัษฎากร (ฉบับที่ 674) พ.ศ. 2561 อธิบดีกรมสรรพากรกำหนดหลักเกณฑ์ วิธีการ และเงื่อนไข เพื่อการลดอัตราภาษีเงินได้ของบุคคลธรรมดา และลดอัตราภาษีเงินได้และยกเว้น
ภาษีธุรกิจเฉพาะของศูนย์กลางธุรกิจระหว่างประเทศ ดังต่อไปนี้

 ข้อ ๑ ในประกาศนี้

 “ศูนย์กลางธุรกิจระหว่างประเทศ” หมายความว่า บริษัทที่ตั้งขึ้นตามกฎหมายไทยซึ่งได้รับอนุมัติให้เป็นศูนย์กลางธุรกิจระหว่างประเทศตามพระราชกฤษฎีกาออกตามความ
ในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ 674) พ.ศ. 2561

 “ศูนย์บริหารเงิน” หมายความว่า ศูนย์บริหารเงินซึ่งได้รับอนุญาตตามกฎหมาย
ว่าด้วยการควบคุมการแลกเปลี่ยนเงิน

 “กิจการศูนย์กลางธุรกิจระหว่างประเทศ” หมายความว่า กิจการประเภทต่าง ๆ ดังนี้

 (1) กิจการการให้บริการด้านบริหาร ให้บริการด้านเทคนิค หรือให้บริการสนับสนุน ดังต่อไปนี้

 (1.1) การบริหารงานทั่วไป การวางแผนทางธุรกิจ และการประสานงานทางธุรกิจ

 (1.2) การจัดหาวัตถุดิบและชิ้นส่วน

 (1.3) การวิจัยและพัฒนาผลิตภัณฑ์

 (1.4) การสนับสนุนด้านเทคนิค

 (1.5) การส่งเสริมด้านการตลาดและการขาย

 (1.6) การบริหารด้านงานบุคคลและการฝึกอบรม

 (1.7) การให้คำปรึกษาด้านการเงิน

 (1.8) การวิเคราะห์และวิจัยด้านเศรษฐกิจและการลงทุน

 (1.9) การจัดการและควบคุมสินเชื่อ

 (2) กิจการการให้บริการด้านการบริหารเงิน ดังต่อไปนี้

 (2.1) การบริหารเงินตามกฎหมายว่าด้วยการควบคุมการแลกเปลี่ยนเงิน
ของศูนย์บริหารเงิน

 (2.2) การกู้ยืมและให้กู้ยืมเงินบาทของศูนย์บริหารเงิน

/ “กิจการ …

 “กิจการการค้าระหว่างประเทศ” หมายความว่า การจัดซื้อและขายสินค้าระหว่างประเทศ โดยอาจมีการให้บริการสำหรับสินค้าที่จัดซื้อและขายนั้นก็ได้ ทั้งนี้ บริการดังกล่าว ได้แก่

 (๑) การจัดหาสินค้า

 (๒) การเก็บรักษาสินค้าระหว่างรอการส่งมอบ

 (๓) การจัดทำหีบห่อและบรรจุภัณฑ์

 (๔) การขนส่งสินค้า

 (๕) การประกันภัยสินค้า

 (๖) การให้คำปรึกษาแนะนำและบริการด้านเทคนิคและฝึกอบรมเกี่ยวกับสินค้า

 “ค่าสิทธิ” หมายความว่า ค่าสิทธิที่มาจากสิทธิบัตรหรือลิขสิทธิ์ซอฟต์แวร์
ของศูนย์กลางธุรกิจระหว่างประเทศ ซึ่งเกิดจากผลการวิจัยและพัฒนาเทคโนโลยีที่กระทำ
ในประเทศไทยโดยศูนย์กลางธุรกิจระหว่างประเทศ หรือที่ศูนย์กลางธุรกิจระหว่างประเทศได้ว่าจ้างผู้อื่นทำการวิจัยและพัฒนาขึ้นในประเทศไทย

 “รายได้ของกิจการศูนย์กลางธุรกิจระหว่างประเทศ” หมายความว่า รายได้ดังต่อไปนี้

 (๑) รายได้จากการให้บริการด้านการบริหาร ให้บริการด้านเทคนิค ให้บริการสนับสนุน หรือให้บริการด้านการบริหารเงินแก่วิสาหกิจในเครือ

 (๒) ค่าสิทธิที่ได้รับจากวิสาหกิจในเครือ

 “รายจ่ายของกิจการศูนย์กลางธุรกิจระหว่างประเทศ” หมายความว่า รายจ่าย
ที่ได้จ่ายไป เพื่อให้เกิดรายได้ของกิจการศูนย์กลางธุรกิจระหว่างประเทศ

 “บริษัทซึ่งประกอบกิจการสำนักงานปฏิบัติการภูมิภาค” หมายความว่า
บริษัทซึ่งประกอบกิจการสำนักงานปฏิบัติการภูมิภาคตามมาตรา 10 (4) หรือมาตรา 11/6 (6) แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๔๐๕) พ.ศ. ๒๕๔๕ และที่แก้ไขเพิ่มเติม

 “บริษัทซึ่งประกอบกิจการสำนักงานใหญ่ข้ามประเทศ” หมายความว่า
บริษัทซึ่งประกอบกิจการสำนักงานใหญ่ข้ามประเทศตามมาตรา 9 (4) แห่งพระราชกฤษฎีกา
ออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ 586) พ.ศ. ๒๕๕8 และที่แก้ไขเพิ่มเติม

 ข้อ ๒ คนต่างด้าวที่จะได้รับสิทธิลดอัตราภาษีเงินได้และยกเว้นไม่ต้องนำเงินได้พึงประเมินมารวมคำนวณเพื่อเสียภาษีเงินได้ตามมาตรา ๔ และมาตรา ๕ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ต้องมีคุณสมบัติดังต่อไปนี้

 (๑) เป็นลูกจ้างประจำของศูนย์กลางธุรกิจระหว่างประเทศที่มีคุณสมบัติตามมาตรา ๑๓ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ และปฏิบัติงานในกิจการ ดังต่อไปนี้

 (1.1) กิจการศูนย์กลางธุรกิจระหว่างประเทศ

 (1.2) กิจการการค้าระหว่างประเทศ

/ ในกรณีที่ …

 ในกรณีที่ศูนย์กลางธุรกิจระหว่างประเทศตามวรรคหนึ่ง ประกอบกิจการอื่น ๆ นอกเหนือจากกิจการศูนย์กลางธุรกิจระหว่างประเทศและกิจการการค้าระหว่างประเทศ และลูกจ้างตามวรรคหนึ่งปฏิบัติงานทั้งในกิจการศูนย์กลางธุรกิจระหว่างประเทศ หรือกิจการการค้าระหว่างประเทศและกิจการอื่น ๆ รายได้จากกิจการศูนย์กลางธุรกิจระหว่างประเทศหรือกิจการการค้าระหว่างประเทศหรือทั้ง 2 กิจการรวมกันต้องไม่น้อยกว่าร้อยละ 70 ของรายได้ทั้งหมดของบริษัท

 (๒) เป็นคนต่างด้าวที่มีรายชื่อในเอกสารรายละเอียดคนต่างด้าวที่ขอใช้สิทธิ
ลดอัตราภาษี

 (๓) เป็นผู้อยู่ในประเทศไทยชั่วระยะเวลาหนึ่งหรือหลายระยะรวมเวลาทั้งหมด
ไม่น้อยกว่า 180 วันในปีภาษีที่ใช้สิทธิลดอัตราภาษีเงินได้นั้น เว้นแต่ปีภาษีแรกและปีภาษีสุดท้าย
ที่ใช้สิทธิลดอัตราภาษีเงินได้ จะอยู่ในประเทศไทยน้อยกว่า 180 วันในปีภาษีนั้นก็ได้

 (๔) เป็นผู้ไดรับใบอนุญาตทำงานคนต่างด้าวระดับฝีมือหรือชำนาญการ
จากกรมการจัดหางาน กระทรวงแรงงาน หรือไดรับอนุญาตให้เขาทำงานในราชอาณาจักรตามกฎหมายว่าด้วยการส่งเสริมการลงทุน หรือกฎหมายอื่น ภายในวันเริ่มเข้าทำงานในศูนย์กลางธุรกิจ
ระหว่างประเทศที่มีคุณสมบัติตามมาตรา ๑๓ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑

 (๕) เป็นผู้มีเงินได้พึงประเมินตามมาตรา 40 (1) แห่งประมวลรัษฎากร เนื่องจากการจ้างแรงงานของศูนย์กลางธุรกิจระหว่างประเทศที่มีคุณสมบัติตามมาตรา ๑๓ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ เฉลี่ยไม่น้อยกว่า 200,000 บาทต่อเดือน โดยเฉลี่ยตามจำนวนเดือนที่อยู่ในประเทศไทยในปีภาษีนั้น

 ข้อ ๓ บริษัทที่ประสงค์จะได้รับอนุมัติเป็นศูนย์กลางธุรกิจระหว่างประเทศตามมาตรา 10 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ต้องยื่นคำขออนุมัติเป็นศูนย์กลางธุรกิจระหว่างประเทศ พร้อมระบุประเภทกิจการที่ประสงค์จะขอรับสิทธิประโยชน์ทางภาษีต่ออธิบดีกรมสรรพากร ตามแบบคำขออนุมัติเป็นศูนย์กลางธุรกิจระหว่างประเทศ (แบบ ศ.ก.ร.๑) ที่แนบท้ายประกาศนี้ โดยต้องดำเนินการ ดังนี้

 (1) กรอกคำขออนุมัติตามแบบ ศ.ก.ร.๑ ผ่านระบบเครือข่ายอินเทอร์เน็ตทางเว็บไซต์ของกรมสรรพากร <http://www.rd.go.th>

 (2) พิมพ์คำขออนุมัติตามแบบ ศ.ก.ร.๑ ออกจากระบบเครือข่ายอินเทอร์เน็ต พร้อมลงลายมือชื่อของกรรมการผู้มีอำนาจลงนามผูกพันและประทับตรานิติบุคคล (ถ้ามี)

 (3) สแกน (Scan) คำขออนุมัติตามแบบ ศ.ก.ร.๑ ตาม (๒) และอัปโหลด (Upload) พร้อมแนบไฟล์อิเล็กทรอนิกส์เอกสารประกอบการพิจารณาตามข้อ ๔ (๑) และ (๒) ในรูปแบบ
ของ PDF File และข้อ ๔ (๓) (๔) (๕) หรือ (๖) ในรูปแบบของ XML File ส่งผ่านระบบเครือข่ายอินเทอร์เน็ตทางเว็บไซต์ของกรมสรรพากร http://www.rd.go.th ภายใน ๕ วันทำการ นับแต่วันถัดจากวันที่พิมพ์คำขออนุมัติตาม (๒)

 กรณีมีเหตุจำเป็นจนไม่สามารถปฏิบัติตามวรรคหนึ่งได้ อธิบดีกรมสรรพากร
จะสั่งการให้ดำเนินการด้วยวิธีการอื่นก็ได้

/ ข้อ ๔ บริษัทที่ ...

 ข้อ ๔ บริษัทที่ประสงค์จะได้รับอนุมัติเป็นศูนย์กลางธุรกิจระหว่างประเทศตามมาตรา 10 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร
(ฉบับที่ ๖๗๔) พ.ศ. ๒๕๖๑ ต้องยื่นเอกสารประกอบการพิจารณาดังต่อไปนี้ โดยวิธีการอัปโหลด (Upload) พร้อมกับคำขออนุมัติตามแบบ ศ.ก.ร.1 ตามข้อ 3 (3)

 (1) แผนธุรกิจที่ต้องมีรายละเอียดอย่างน้อยดังต่อไปนี้

 (1.1) บทสรุปผู้บริหาร

 (1.2) ข้อมูลทั่วไปเกี่ยวกับบริษัท ได้แก่ ชื่อ ที่อยู่ และเลขทะเบียนนิติบุคคลของบริษัท ประวัติความเป็นมาหรือแนวคิดในการจัดตั้งบริษัทโดยสังเขป รายชื่อกรรมการ
และผู้บริหารระดับสูงของบริษัท รายชื่อกรรมการผู้มีอำนาจลงนามผูกพันบริษัท แผนผังองค์กรของบริษัท รายชื่อของผู้ถือหุ้น สัญชาติของผู้ถือหุ้น และสัดส่วนการถือหุ้นของผู้ถือหุ้นแต่ละรายในบริษัท รายชื่อ สัดส่วนการถือหุ้นหรืออำนาจควบคุม และที่ตั้งของวิสาหกิจในเครือของบริษัทตามมาตรา 10 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑

 (1.3) รายละเอียดกิจการที่ขออนุมัติ

 (1.4) สรุปผลการดำเนินงานที่ผ่านมาของกิจการที่ขออนุมัติ (ถ้ามี)

 (1.5) การวิเคราะห์ภาพรวมของอุตสาหกรรมและตลาดในระยะเวลา ๓ ปีข้างหน้า

 (1.6) แผนการดำเนินงานในระยะเวลา ๓ ปีข้างหน้า

 (1.7) แผนการจัดหาเงินทุนในระยะเวลา ๓ ปีข้างหน้า

 (1.8) แผนการจ้างงานคนต่างด้าวในระยะเวลา ๓ ปีข้างหน้า พร้อมเหตุผลและความจำเป็น

 (1.9) ประมาณการรายได้ รายจ่าย และการจ่ายเงินปันผลในระยะเวลา ๓ ปีข้างหน้า

 (2) ใบอนุญาตให้ประกอบธุรกิจเป็นศูนย์บริหารเงิน (กรณีขออนุมัติประเภทกิจการการให้บริการด้านการบริหารเงิน)

 (3) เอกสารรายละเอียดวิสาหกิจในเครือที่ตั้งขึ้นตามกฎหมายไทยของศูนย์กลางธุรกิจระหว่างประเทศตามที่แนบท้ายประกาศนี้

 (4) เอกสารรายละเอียดวิสาหกิจในเครือที่ตั้งขึ้นตามกฎหมายต่างประเทศ
ของศูนย์กลางธุรกิจระหว่างประเทศตามที่แนบท้ายประกาศนี้

 (5) เอกสารรายละเอียดพนักงานที่มีความรู้และทักษะที่จำเป็นสำหรับศูนย์กลางธุรกิจระหว่างประเทศตามที่แนบท้ายประกาศนี้

 (6) เอกสารรายละเอียดคนต่างด้าวที่ขอใช้สิทธิลดอัตราภาษีตามที่แนบท้ายประกาศนี้

 ข้อ 5 บริษัทที่ได้ดำเนินการตามข้อ 3 และข้อ 4 จะได้รับอนุมัติให้เป็นศูนย์กลางธุรกิจระหว่างประเทศตามมาตรา 10 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ เฉพาะตามประเภทกิจการที่ยื่นคำขออนุมัติ
ตามข้อ 3 และได้รับอนุมัติจากอธิบดีกรมสรรพากรเท่านั้น โดยให้มีผลนับแต่วันถัดจากวันที่
ได้รับอนุมัติจากอธิบดีกรมสรรพากรตามมาตรา ๑๒ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑

/ ข้อ 6 ศูนย์กลาง …

 ข้อ 6 ศูนย์กลางธุรกิจระหว่างประเทศที่มีคุณสมบัติตามมาตรา 13 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ที่จะได้รับสิทธิลดอัตราภาษีเงินได้ ยกเว้นภาษีเงินได้ และยกเว้นภาษีธุรกิจเฉพาะตามมาตรา ๗ มาตรา ๘ หรือมาตรา ๙ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ต้องมีกิจกรรมทางเศรษฐกิจหรือธุรกิจดังต่อไปนี้ในประเทศไทย

 (1) กิจการการให้บริการด้านบริหาร ให้บริการด้านเทคนิค หรือให้บริการสนับสนุนต้องมีกิจกรรมที่ก่อให้เกิดรายได้หลักของการเป็นสำนักงานใหญ่ เช่น การตัดสินใจด้านบริหารที่เกี่ยวข้องกับวิสาหกิจในเครือ การรับภาระค่าใช้จ่ายของกลุ่มบริษัท การประสานงานภายในกลุ่มบริษัทเกี่ยวกับกิจกรรมทางเศรษฐกิจหรือธุรกิจของกลุ่มบริษัท และการจัดการการถือหุ้นหรือการเป็นหุ้นส่วน
ในวิสาหกิจในเครือ

 (2) กิจการการให้บริการด้านการบริหารเงิน ต้องมีกิจกรรมที่ก่อให้เกิดรายได้หลักของการเป็นศูนย์บริหารเงิน เช่น การตกลงเงื่อนไขของการกู้ยืมกับผู้ให้กู้ยืมนอกกลุ่มบริษัทเพื่อให้กู้ยืมต่อแก่วิสาหกิจในเครือ การกำหนดระยะเวลาและเงื่อนไขของการให้กู้ยืมแก่วิสาหกิจในเครือ
การติดตามและการปรับปรุงข้อตกลงต่าง ๆ และการจัดการความเสี่ยง

 (3) กิจการการค้าระหว่างประเทศซึ่งมีเฉพาะสิทธิประโยชน์ทางภาษีสำหรับคนต่างด้าวต้องมีกิจกรรมที่ก่อให้เกิดรายได้หลักของกิจการการค้าระหว่างประเทศ เช่น การขนส่งและการเก็บรักษาสินค้า การจัดการสินค้าคงเหลือและการรับคำสั่งซื้อ และการให้คำปรึกษาหรือการให้บริการอื่น ๆ ที่เกี่ยวข้องกับกิจการการค้าระหว่างประเทศ

 “กลุ่มบริษัท” ตามวรรคหนึ่ง หมายความว่า ศูนย์กลางธุรกิจระหว่างประเทศ
และวิสาหกิจในเครือของศูนย์กลางธุรกิจระหว่างประเทศ

 ข้อ 7 ให้ศูนย์กลางธุรกิจระหว่างประเทศที่ประสงค์จะขอเพิ่มหรือลดประเภทกิจการ
เพื่อขอรับสิทธิลดอัตราภาษีเงินได้ ยกเว้นภาษีเงินได้ และยกเว้นภาษีธุรกิจเฉพาะตามมาตรา ๗ มาตรา ๘ หรือมาตรา ๙ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ให้ยื่นคำขออนุมัติเพิ่มหรือลดประเภทกิจการตามแบบ ศ.ก.ร.1 ต่ออธิบดีกรมสรรพากร โดยให้นำข้อ 3 และข้อ 4 มาใช้บังคับโดยอนุโลม

 การได้รับอนุมัติเพิ่มหรือลดประเภทกิจการตามวรรคหนึ่ง ให้มีผลนับแต่วันถัดจากวันที่ได้รับอนุมัติจากอธิบดีกรมสรรพากรตามมาตรา 12 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ และในกรณีเพิ่มประเภทกิจการ ให้นับระยะเวลาการได้รับสิทธิประโยชน์ทางภาษีสำหรับประเภทกิจการที่ขอเพิ่มต่อเนื่องไปจนกว่าจะสิ้นสภาพการเป็นศูนย์กลางธุรกิจระหว่างประเทศ

 ข้อ 8 ให้ศูนย์กลางธุรกิจระหว่างประเทศที่ประสงค์จะยกเลิกการเป็นศูนย์กลางธุรกิจระหว่างประเทศ มีหนังสือแจ้งยกเลิกการเป็นศูนย์กลางธุรกิจระหว่างประเทศต่ออธิบดีกรมสรรพากร ณ กองบริหารภาษีธุรกิจขนาดใหญ่ กรมสรรพากร และให้การเป็นศูนย์กลางธุรกิจระหว่างประเทศสิ้นสุดลงนับแต่วันที่ได้แจ้งยกเลิก

/ข้อ 9 ให้ศูนย์กลาง …

 ข้อ 9 ให้ศูนย์กลางธุรกิจระหว่างประเทศที่ประสงค์จะขอเปลี่ยนแปลงรายละเอียดดังต่อไปนี้ ยื่นคำขอแจ้งเปลี่ยนแปลงรายละเอียด ตามแบบคำขอแจ้งเปลี่ยนแปลงรายละเอียดของศูนย์กลางธุรกิจระหว่างประเทศ (แบบ ศ.ก.ร.1.1) ที่แนบท้ายประกาศนี้ พร้อมเอกสารแสดงรายละเอียดที่ขอเปลี่ยนแปลงต่ออธิบดีกรมสรรพากร ภายในวันสุดท้ายของรอบระยะเวลาบัญชีที่ขอเปลี่ยนแปลง หรือภายใน
วันสุดท้ายของปีภาษีที่คนต่างด้าวจะใช้สิทธิลดอัตราภาษีเงินได้

 (1) การเปลี่ยนแปลงแผนธุรกิจที่มีนัยสำคัญ

 (2) การเพิ่มหรือยกเลิกรายชื่อวิสาหกิจในเครือที่ตั้งขึ้นตามกฎหมายไทย
ของศูนย์กลางธุรกิจระหว่างประเทศ

 (3) การเพิ่มหรือยกเลิกรายชื่อวิสาหกิจในเครือที่ตั้งขึ้นตามกฎหมายต่างประเทศของศูนย์กลางธุรกิจระหว่างประเทศ

 (4) การเพิ่มหรือยกเลิกรายชื่อคนต่างด้าวที่ขอใช้สิทธิลดอัตราภาษี

 การยื่นคำขอเปลี่ยนแปลงตามวรรคหนึ่ง ให้บริษัทดำเนินการ ดังนี้

 (1) กรอกคำขอแจ้งเปลี่ยนแปลงตามแบบ ศ.ก.ร.1.1 ผ่านระบบเครือข่ายอินเทอร์เน็ตทางเว็บไซต์ของกรมสรรพากร <http://www.rd.go.th>

 (2) พิมพ์คำขอแจ้งเปลี่ยนแปลงตามแบบ ศ.ก.ร.๑.1 ออกจากระบบเครือข่ายอินเทอร์เน็ต พร้อมลงลายมือชื่อของกรรมการผู้มีอำนาจลงนามผูกพันและประทับตรานิติบุคคล (ถ้ามี)

 (3) สแกน (Scan) คำขอแจ้งเปลี่ยนแปลงตามแบบ ศ.ก.ร.๑.1 ตาม (๒) และอัปโหลด (Upload) พร้อมแนบไฟล์อิเล็กทรอนิกส์เอกสารประกอบการพิจารณาตามข้อ 9 (๑) ในรูปแบบ
ของ PDF File และข้อ 9 (2) (3) หรือ (4) ในรูปแบบของ XML File ส่งผ่านระบบเครือข่ายอินเทอร์เน็ตทางเว็บไซต์ของกรมสรรพากร http://www.rd.go.th ภายใน ๕ วันทำการ นับแต่วันถัดจากวันที่พิมพ์คำขอแจ้งเปลี่ยนแปลงตาม (๒)

 ข้อ 10 กรณีที่มีการแจ้งเปลี่ยนแปลงตามข้อ 9

 (1) ให้ศูนย์กลางธุรกิจระหว่างประเทศ ที่มีคุณสมบัติตามมาตรา 13 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ที่ได้แจ้งเพิ่มรายชื่อวิสาหกิจในเครือตาม (2) และ (3) ของข้อ 9 วรรคหนึ่ง ได้รับสิทธิลดอัตราภาษีเงินได้ ยกเว้นภาษีเงินได้ และยกเว้นภาษีธุรกิจเฉพาะตามมาตรา ๗ มาตรา ๘ หรือมาตรา ๙ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ตามรายชื่อวิสาหกิจที่ในเครือได้แจ้งเพิ่ม ตั้งแต่รอบระยะเวลาบัญชีที่ยื่นแบบ ศ.ก.ร.1.1

 (2) ให้คนต่างด้าวที่ศูนย์กลางธุรกิจระหว่างประเทศ ที่มีคุณสมบัติตามมาตรา 13 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร
(ฉบับที่ ๖๗๔) พ.ศ. ๒๕๖๑ ได้แจ้งเพิ่มรายชื่อตาม (4) ของข้อ 9 วรรคหนึ่ง ได้รับสิทธิลดอัตราภาษีเงินได้หรือยกเว้นไม่ต้องนำมารวมคำนวณภาษีตามมาตรา 4 และมาตรา 5 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ตั้งแต่ปีภาษีที่ยื่นตามแบบ ศ.ก.ร.1.1

/ ข้อ 11 ศูนย์กลาง …

 ข้อ 11 ศูนย์กลางธุรกิจระหว่างประเทศที่มีคุณสมบัติตามมาตรา ๑๓ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ที่จะได้รับสิทธิลดอัตราภาษีเงินได้ สำหรับรายได้จากค่าสิทธิตามมาตรา 3 และมาตรา 7
แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ จะต้องจัดทำรายงานซึ่งมีรายละเอียดอย่างน้อยดังต่อไปนี้ และเก็บรักษารายงานและเอกสารประกอบการลงรายการในรายงานไว้ ณ สถานประกอบการพร้อมที่จะให้
เจ้าพนักงานประเมินตรวจสอบ

 (1) รายละเอียดของสิทธิบัตรหรือลิขสิทธิ์ซอฟต์แวร์ที่ก่อให้เกิดค่าสิทธิซึ่งใช้สิทธิ
ลดอัตราภาษีเงินได้นิติบุคคล รวมทั้งหลักฐานแสดงว่า สิทธิบัตรหรือลิขสิทธิ์ซอฟต์แวร์ดังกล่าว
เกิดจากผลการวิจัยและพัฒนาเทคโนโลยีที่กระทำในประเทศไทย โดยศูนย์กลางธุรกิจระหว่างประเทศวิจัยและพัฒนาเอง หรือที่จ้างผู้อื่นทำการวิจัยและพัฒนาในประเทศไทย

 (2) บัญชีแสดงรายได้ค่าสิทธิและรายจ่ายที่ได้จ่ายไปเพื่อให้เกิดรายได้ค่าสิทธินั้น
ในแต่ละรอบระยะเวลาบัญชี ซึ่งรวมถึงรายจ่ายในการวิจัยและพัฒนาเทคโนโลยีด้วย

 ข้อ 12 การคำนวณกำไรสุทธิและขาดทุนสุทธิของศูนย์กลางธุรกิจระหว่างประเทศ
ต้องเป็นไปตามหลักเกณฑ์และเงื่อนไขในมาตรา 65 ทวิ และมาตรา 65 ตรี แห่งประมวลรัษฎากร และต้องปฏิบัติตามหลักเกณฑ์ดังต่อไปนี้

 (1) กรณีที่ศูนย์กลางธุรกิจระหว่างประเทศประกอบกิจการทั้งกิจการศูนย์กลางธุรกิจระหว่างประเทศและกิจการอื่น ให้ศูนย์กลางธุรกิจระหว่างประเทศคำนวณกำไรสุทธิและขาดทุนสุทธิของแต่ละกิจการแยกต่างหากจากกัน หากรายจ่ายรายการใดไม่สามารถแยกกันได้โดยชัดแจ้งว่าส่วนใดเป็นรายจ่ายของกิจการใด ให้เฉลี่ยรายจ่ายดังกล่าวตามส่วนของรายได้ระหว่างรายได้
จากการประกอบกิจการศูนย์กลางธุรกิจระหว่างประเทศและรายได้จากกิจการอื่น

 (2) กรณีที่ศูนย์กลางธุรกิจระหว่างประเทศ มีรายได้จากกิจการศูนย์กลางธุรกิจระหว่างประเทศ ดังนี้

 (2.1) การให้บริการด้านการบริหาร ให้บริการด้านเทคนิค ให้บริการสนับสนุน หรือให้บริการด้านการบริหารเงินแก่วิสาหกิจในเครือ และ

 (2.2) รายได้จากค่าสิทธิที่ได้รับจากวิสาหกิจในเครือ

 ให้ศูนย์กลางธุรกิจระหว่างประเทศคำนวณกำไรสุทธิและขาดทุนสุทธิของรายได้
แต่ละส่วนแยกต่างหากจากกัน หากรายจ่ายรายการใดไม่สามารถแยกกันได้โดยชัดแจ้งว่าเป็นรายจ่ายที่เกี่ยวข้องกับรายได้ในส่วนใด ให้เฉลี่ยรายจ่ายดังกล่าวตามส่วนของรายได้ระหว่างรายได้ตาม (2.1) และ (2.2)

 (3) กรณีที่ศูนย์กลางธุรกิจระหว่างประเทศประกอบกิจการทั้งกิจการศูนย์กลางธุรกิจระหว่างประเทศและกิจการอื่น หากกิจการใดมีผลขาดทุนสุทธิ ให้คงผลขาดทุนสุทธิดังกล่าวไว้
ในกิจการนั้นเท่านั้น

 (4) กรณีที่ศูนย์กลางธุรกิจระหว่างประเทศประกอบกิจการศูนย์กลางธุรกิจ
ระหว่างประเทศ มีรายได้จากกิจการศูนย์กลางธุรกิจระหว่างประเทศ ดังนี้

/ (4.1) การให้บริการ …

 (4.1) การให้บริการด้านการบริหาร ให้บริการด้านเทคนิค ให้บริการสนับสนุน หรือให้บริการด้านการบริหารเงินแก่วิสาหกิจในเครือ และ

 (4.2) รายได้จากค่าสิทธิที่ได้รับจากวิสาหกิจในเครือ

 หากรายได้ใดมีผลขาดทุนสุทธิให้คงผลขาดทุนสุทธิดังกล่าวไว้ในรายได้นั้นเท่านั้น

 ข้อ 13 ศูนย์กลางธุรกิจระหว่างประเทศต้องยื่นแบบแสดงรายการภาษีเงินได้พร้อมทั้ง
บัญชีงบดุล บัญชีทำการ และบัญชีกำไรขาดทุน ภายใน 150 วัน นับแต่วันสุดท้ายของรอบระยะเวลาบัญชี ตามแบบที่อธิบดีกำหนดพร้อมกับชำระภาษีตามมาตรา ๖๘ และมาตรา ๖๙ แห่งประมวลรัษฎากร พร้อมแนบแบบแสดงรายละเอียดการใช้สิทธิประโยชน์ทางภาษีของศูนย์กลางธุรกิจระหว่างประเทศหรือกิจการการค้าระหว่างประเทศที่แนบท้ายประกาศนี้ และยื่นแบบแสดงรายการภาษีเงินได้ภายใน 2 เดือน นับแต่วันสุดท้ายของรอบระยะเวลา 6 เดือนนับแต่วันแรกของรอบระยะเวลาบัญชีตามแบบที่อธิบดีกำหนดพร้อมกับชำระภาษีตามมาตรา ๖๗ ทวิ แห่งประมวลรัษฎากร

 กรณีที่ศูนย์กลางธุรกิจระหว่างประเทศซึ่งประกอบกิจการทั้งกิจการศูนย์กลางธุรกิจระหว่างประเทศและกิจการอื่น มีรายได้จาก

 (1) การให้บริการด้านการบริหาร ให้บริการด้านเทคนิค ให้บริการสนับสนุน หรือให้บริการด้านการบริหารเงินแก่วิสาหกิจในเครือ

 (2) รายได้จากค่าสิทธิที่ได้รับจากวิสาหกิจในเครือ และ

 (3) รายได้จากกิจการอื่น

 ให้ศูนย์กลางธุรกิจระหว่างประเทศแยกยื่นแบบแสดงรายการภาษีเงินได้ พร้อมทั้งบัญชีทำการ และบัญชีกำไรขาดทุนของรายได้ในแต่ละกิจการออกเป็นคนละชุด สำหรับบัญชีงบดุล
ให้ยื่นพร้อมแบบแสดงรายการภาษีเงินได้ของรายได้ในกิจการใดก็ได้ โดยในการยื่นแบบแสดงรายการภาษีเงินได้ดังกล่าว ให้ใช้เลขประจำตัวผู้เสียภาษีอากรเดียวกัน

 ข้อ 14 ให้บริษัทซึ่งประกอบกิจการสำนักงานปฏิบัติการภูมิภาค หรือบริษัทซึ่งประกอบกิจการสำนักงานใหญ่ข้ามประเทศ ที่ประสงค์จะขอเปลี่ยนแปลงเป็นศูนย์กลางธุรกิจระหว่างประเทศ
ตามมาตรา 16 มาตรา 17 และมาตรา 18 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ 674) พ.ศ. 2561 แล้วแต่กรณี ต้องดำเนินการดังต่อไปนี้

 (1) ยื่นคำขออนุมัติตามแบบ ศ.ก.ร.1 และให้ดำเนินการตามข้อ 3 ทั้งนี้ กรณีที่บริษัทดังกล่าวยื่นคำขออนุมัติตามแบบ ศ.ก.ร.1 โดยระบุประเภทกิจการเดิม ให้บริษัทนั้นไม่ต้องยื่นแผนธุรกิจอีก

 (2) ต้องรับรองว่าบริษัทมีคุณสมบัติตามมาตรา 10 หรือมาตรา 11/6 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๔๐๕) พ.ศ. ๒๕๔๕ และที่แก้ไขเพิ่มเติม หรือตามมาตรา 9 แห่งพระราชกฤษฎีกาออกตามความในประมวลรัษฎากร
ว่าด้วยการลดอัตราและยกเว้นรัษฎากร (ฉบับที่ 586) พ.ศ. ๒๕๕8 และที่แก้ไขเพิ่มเติม แล้วแต่กรณี ในรอบระยะเวลาบัญชีก่อนรอบระยะเวลาบัญชีที่ยื่นคำขออนุมัติตาม (1)

/ ข้อ 15 บริษัท …

 ข้อ 15 บริษัทซึ่งประกอบกิจการสำนักงานปฏิบัติการภูมิภาค หรือบริษัทซึ่งประกอบกิจการสำนักงานใหญ่ข้ามประเทศ แล้วแต่กรณี ที่ได้ดำเนินการตามข้อ 14 จะได้รับอนุมัติให้เป็นศูนย์กลางธุรกิจระหว่างประเทศตามมาตรา 10 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ เฉพาะตามประเภทกิจการที่ได้รับ
อนุมัติจากอธิบดีกรมสรรพากรเท่านั้น โดยให้มีผลนับแต่วันถัดจากวันที่ได้รับอนุมัติตามมาตรา ๑๒ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑

 ข้อ 16 บริษัทซึ่งประกอบกิจการสำนักงานปฏิบัติการภูมิภาค หรือบริษัทซึ่งประกอบกิจการสำนักงานใหญ่ข้ามประเทศ แล้วแต่กรณี ที่ได้รับอนุมัติให้เป็นศูนย์กลางธุรกิจระหว่างประเทศ
ตามมาตรา 16 มาตรา 17 หรือมาตรา 18 แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ 674) พ.ศ. 2561 ที่จะได้รับสิทธิลดอัตราภาษีเงินได้ ยกเว้นภาษีเงินได้ และยกเว้นภาษีธุรกิจเฉพาะตามมาตรา ๗ มาตรา ๘ มาตรา ๙ หรือมาตรา ๑๔ แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑ ต้องมีรายจ่ายในการดำเนินงานซึ่งเกี่ยวกับกิจการศูนย์กลางธุรกิจระหว่างประเทศที่จ่ายให้แก่ผู้รับในประเทศไทย ไม่น้อยกว่า 15 ล้านบาท หรือมีรายจ่ายในการดำเนินงานและรายจ่ายอื่นของกิจการศูนย์กลางธุรกิจระหว่างประเทศที่จ่ายให้แก่ผู้รับในประเทศไทย
ไม่น้อยกว่า 60 ล้านบาท อย่างใดอย่างหนึ่ง ในแต่ละรอบระยะเวลาบัญชี ทั้งนี้ ศูนย์กลางธุรกิจระหว่างประเทศดังกล่าว ต้องมีคุณสมบัติครบถ้วนตามมาตรา 13 (1) (3) และ (4) แห่งพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๖๗๔) พ.ศ. ๒๕๖๑

 ข้อ 17 ในกรณีที่มีปัญหาในทางปฏิบัติ ให้อธิบดีกรมสรรพากรมีอำนาจวินิจฉัย และคำวินิจฉัยของอธิบดีกรมสรรพากรให้ถือเป็นที่สุด

 ข้อ 18 ประกาศนี้ให้ใช้บังคับตั้งแต่วันที่ 29 ธันวาคม พ.ศ. 2561 เป็นต้นไป

 ประกาศ ณ วันที่ 2 พฤษภาคม พ.ศ. ๒๕62

 เอกนิติ นิติทัณฑ์ประภาศ

 (นายเอกนิติ นิติทัณฑ์ประภาศ)

 อธิบดีกรมสรรพากร